Jesus plus die besnydenis, anders kan jy nie salig word nie – dít was die slagspreuk van hierdie mense: Maar dit is nie al nie. Vir hulle dwaalleer het hierdie mense hulle beroep op die ander apostels: Ons leer wat die ander apostels leer, hulle wat as pilare in die kerk geag is, Petrus, Johannes en Jakobus. Maar hierdie Paulus – hy bring ‘n ander evangelie as die voormanne van die kerk. So het hulle Paulus se gesag probeer ondermyn. Twee dinge was dus in gedrang: 1. Die inhoud van die Woord van die Christus en 2. die gesag van sy Woord.
Hoekom het Paulus gegaan? Dit sê Paulus uitdruklik: Ek het opgegaan op grond van ‘n openbaring. Dit wil sê: omdat Christus dit aan hom geopenbaar het dat hy moet gaan – daarom het Paulus gegaan. Dit is geweldig veelseggend. Daarmee verklaar die apostel: Agter sy reis en agter dit wat daar in Jerusalem besluit is, staan Christus self. Paulus gaan op sy bevel, op gesag van die Koning van die kerk. Hy sê dus weer wat hy al in hoofstuk 1 gesê het: hy gaan nie vanweë mense of deur mense nie, maar gestuur deur die Seun van God self, op sy gesag.
Dit is ook noodsaaklik dat ons die woord openbaring en die gebeure wat hier in Galasiërs 2 beskryf word, in die lig van Handelinge moet sien. In die boek Handelinge – wat ons kan noem die handelinge van ons Here Jesus Christus deur sy apostels -, daar in Handelinge handel die Seun van God. In Handelinge openbaar Hy Hom en deur sy handelinge vergader, beskerm en bewaar Hy sy kerk. Dieselfde het ons hier in Galasiërs: Christus openbaar Hom; Hy handel; deur sy handelinge in die handelinge van sy ander gesante, deur Petrus, Jakobus en Johannes, sal Christus self die evangelie van Paulus bevestig – tot weerlegging van hierdie dwaalgeeste. Sy Woord is sy handeling.
Deur sy openbaring, deur sy Woord slaan die Koning self die rewolusie in die kerk teen die Woord af – dit openbaar ook iets aan ons vandag.